**Συμβουλές προς τον νέο διαιτητή**

Καλώς ήλθες στην οικογένεια των Διαιτητών Ποδοσφαίρου της ΕΠΣ Αχαΐας.
Έχεις ολοκληρώσει τα της σχολής ένταξης με όλες τις απαιτήσεις και σε λίγο ελπίζουμε να έχεις και το πτυχίο σου.

Η σχολή, σου έδειξε και σου δίδαξε πολλά για τους Κανόνες του παιχνιδιού και για τους αξιωματούχους αγώνα, δηλαδή τον Διαιτητή και τους Βοηθούς του διαιτητή. Βέβαια εξακολουθούν και θα εξακολουθούν, για το υπόλοιπο της διαιτητικής σου πορείας, να υπάρχουν ερωτήσεις σχετικά με την ιδιότητα και το έργο του διαιτητή.

Με βάση την συνεχή εκπαίδευση, επιμόρφωση, μέσω εκπαιδευτικών συγκεντρώσεων, σεμιναρίων και ημερίδων διαιτησίας και με τη βοήθεια των Παρατηρητών διαιτησίας και των Εκπαιδευτών διαιτησίας, που ήταν εκεί που βρίσκεσαι εσύ τώρα, θα πάρεις συμβουλές και απαντήσεις στις απορίες σου και δεξιότητες που θα σε βοηθήσουν στο να γίνεις καλύτερος.

Όλοι οι διαιτητές, συμπεριλαμβανομένων εκείνων που έχουν διευθύνει αγώνες Α εθνικής, Champion Leagues ή και Παγκοσμίου Κυπέλλου, άρχισαν ακριβώς όπως εσύ κι έμαθαν, έχουν μάθει, όλα αυτά τα μαθήματα με πιο δύσκολο τρόπο, δεδομένου ότι δεν υπήρχαν τα μέσα που υπάρχουν σήμερα. Οι συμβουλές που δέχθηκες εδώ, από τους έμπειρους Εκπαιδευτές σίγουρα θα σε οδηγήσουν στην καλύτερη δυνατή αρχή της καριέρας σου.

Εκείνο που πρέπει να θυμάσαι είναι ότι το κάθε παιχνίδι σου πρέπει να το διασκεδάζεις και να το χαίρεσαι.

Πρέπει να γνωρίζεις και πρέπει να προσπαθήσεις να μάθεις κάποια θέματα αναγκαία για την ενσωμάτωσή σου στην Οικογένεια της Διαιτησίας της ΕΠΣ Αχαΐας. Εκείνο που σου κάνουμε γνωστό είναι να έχει άνεση στο χώρο μας. Τον δικό μας και πλέον τον δικό σου διαιτητικό χώρο. Μην ντραπείς. Θα σε αγκαλιάσουν όλοι οι διαιτητές.

* Τα πρώτα σου παιχνίδια θα σου δοθούν από την Ένωση Ποδοσφαιρικών Σωματείων Αχαΐας (ΕΠΣ Αχαΐας) και συγκεκριμένα από την Επιτροπή Διαιτησίας. Θα είναι μικρής κατηγορίας, κυρίως παιδικά όπου υπάρχει μικρότερη ένταση, αλλά ακόμα κι αν είσαι μεγάλος σε ηλικία, απ’ αυτές τις κατηγορίες πρέπει να ξεκινήσεις.
* Η Επιτροπή Διαιτησίας είναι μια εκ των Επιτροπών της Ένωσης Ποδοσφαιρικών Σωματείων Αχαΐας (ΕΠΣ Αχαΐας), αποτελούμενη από τέσσερα Μέλη, Πρόεδρο, Αντιπρόεδρο και 2 Μέλη.
* Πρέπει να μάθεις ποιοι είναι τα Μέλη της Επιτροπής Διαιτησίας και κυρίως τον Υπεύθυνο των Ορισμών. Να γνωριστείς μαζί τους. Να ανταλλάξεις τηλέφωνα και emails.
* Θα υπάρξουν περιπτώσεις ορισμών σου σε δύο αγώνες την ίδια μέρα. Φρόντισε για τον τρόπο μετάβασής σου εκεί, στο γήπεδο, τουλάχιστον 45 λεπτά πριν την ώρα έναρξης. Αν έχεις ορισθεί με διαιτητή ή κι άλλον βοηθό έλα σε επικοινωνία μαζί τους ώστε να μεταβείτε εκεί όλοι μαζί.
* Στο τέλος κάθε αγώνα θα ενημερώνεις τηλεφωνικώς κάποιο από το Μέλος της Επιτροπής Διαιτησίας, κυρίως τον Υπεύθυνο των Ορισμών, για ότι έχει συμβεί στον αγώνα σου (είτε θετικό, είτε αρνητικό συμβάν).
* Ενημέρωσε την Επιτροπή Διαιτησίας, κι ει δυνατόν εγγράφως,
* ποιες μέρες ΔΕΝ μπορείς να παίξεις,
* σε ποιάς ομάδα ή σε ποιών ομάδων, αγώνες, δεν θέλεις να ορίζεσαι.
* σε ποιες ομάδες αγωνίστηκες ως ποδοσφαιριστής ή είχες ασχοληθεί, διοικητικά, με αυτές.
* Ενημέρωσε την Επιτροπή Διαιτησίας, κυρίως τον υπεύθυνο των ορισμών, για τις σχέσεις που τυχόν υπάρχουν με ανθρώπους των ομάδων (παράγοντες, προπονητές, παίκτες), ακόμα κι αυτές των συγγενών σας.
* Ζήτησε μια κατάσταση με τα τηλέφωνα όλων των διαιτητών και βοηθών συναδέλφων σου.
* Ρώτησε τα Μέλη της Επιτροπής για τον τρόπο που θα πληρώνεσαι στους αγώνες και τις οικονομικές υποχρεώσεις που θα έχεις έναντι της ΕΠΣ Αχαΐας.
* Ενημερώσου για το που γίνονται, κάθε Δευτέρα, τα μαθήματα διαιτησίας ώστε να παρευρίσκεσαι εκεί αφού η παρουσία σου είναι υποχρεωτική.
* Μάθε από την στιγμή που πήρες το πτυχίο σου και είσαι έτοιμος να αγωνιστείς, πως θα προμηθευτείς την κατάλληλη στολή. Φορέστε την στο σπίτι σου και διορθώστε κάθε ατέλειά της. Απευθύνσου στην Επιτροπή Διαιτησίας, στον Υπεύθυνο των Ορισμών, για το θέμα.

Όταν ορίζεσαι σε αγώνες, είτε ως διαιτητές, είτε ως βοηθός διαιτητής, πρέπει να γνωρίζεις μερικά και απλά πράγματα προκειμένου να εγκλιματιστείς, όπως …

* Η πρώτη εντύπωση είναι το «ήμισυ του παντός». Για τον λόγο αυτό αναζήτησε την επιτυχία μέσα από την σωστή προετοιμασία. Προετοιμασία είναι …
* η συνεχής μελέτη των Κανόνων του Παιχνιδιού, τους οποίους μπορείτε να βρείτε στην ιστοσελίδα <http://epsachaias.gr/wp-content/uploads/2020/11/Kanones_tou_Paixnidioy_Manthos_2020_2021.pdf> «**Κανόνες Παιχνιδιού 2020-21**»
* να λύνουμε τις όποιες απορίες μας. Συνεχώς να ρωτάμε τους εκπαιδευτές μας
* ο τρόπος διεύθυνσης, διαχείρισης του αγώνα που παίζουμε
* αντιμετώπιση του άγχους που θα σου δημιουργείται πριν τον αγώνα. Το άγχος αυτό είναι μια φυσιολογική αντίδραση του μυαλού, που σε όλους μας υπήρχε και υπάρχει, σε νέους διαιτητές και παλιούς.
* Ο φόβος και το άγχος δημιουργεί αντίδραση και σε κάνει να ενεργείς με φωνές και αυταρχικότητα, αυτό προκαλεί τους γύρω κι αντιδρούν με τον ίδιο τρόπο. Σοβαρότητα, ηρεμία και χρήση των μέτρων που σου παρέχονται από τους Κανονισμούς, προκειμένου να έχεις τον έλεγχο του αγώνα, είναι η σωστότερη υιοθέτηση καταστάσεων και συμπεριφοράς από σένα.
* συζήτησε με εμπειρότερους διαιτητές- συναδέλφους (πλέον) ή με κάποιο από τα Μέλη της Επιτροπής Διαιτησίας, για το πώς θα λειτουργήσεις στον πρώτο σου αγώνα.
* Να γνωρίζεις τις Πρακτικές Οδηγίες έτσι όπως αναφέρονται στο βιβλίο **Κανόνες Παιχνιδιού 2020-21**
* Μελέτησε την προκήρυξη του πρωταθλήματος, στο οποίο ανήκει ο αγώνας που έχετε οριστεί. Η ΕΠΣ Αχαΐας έχει αριθμό πρωταθλημάτων, όπως Α πρωτάθλημα, B πρωτάθλημα, Παιδικό, νέων κλπ. Κάθε πρωτάθλημα έχει και την προκήρυξή του. Ανατρέξτε στην ιστοσελίδα [**http://epsachaias.gr/?page\_id=4964**](http://epsachaias.gr/?page_id=4964)και ασχοληθείτε με τις ενότητές της. Έτσι θα μάθετε την αγωνιστική δομή της ΕΠΣ Αχαΐας.
* Ως νέος διαιτητής, δεν θα πάρεις όλες τις σωστές αποφάσεις. Μην ενοχληθείς αν κάνεις κάποιο λάθος. Απλώς μάθε από αυτό. Φρόντισε να παίζεις πολλούς και μικρότερης κατηγορίας αγώνες. Παρακολούθησε, όταν δεν ορίζεσαι, αγώνες τοπικού που διευθύνουν εμπειρότεροι διαιτητές- συνάδελφοι.
* Μην στεναχωρηθείς από το λάθος ή τα λάθη σου. Το να σφυρίξεις ένα φάουλ ή ένα πέναλτι που δεν είναι ή δεν σφυρίξεις ένα φάουλ ή ένα πέναλτι που είναι, δεν πειράζει. Απλά **μάθε** από το λάθος σου για να «μπολιάσει» στο μυαλό σου και να μην το ξανακάνεις. Άλλωστε μην ξεχνάς ότι είσαι μέρος του αγώνα, όπως και ο παίκτης. Αν κάνει λάθος ο παίκτης και δεν τον πειράζουν, τότε είναι αποδεκτό το να κάνεις λάθος κι εσύ.
* Σφύριξε αυτό που νομίζεις κι αυτό που έμαθες στη σχολή. Μη **φοβηθείς**. Η ΕΠΣ Αχαΐας και η Επιτροπή της Διαιτησίας θα είναι δίπλα σου.
* Μην παρασύρεστε από τις φωνές των φιλάθλων ή των παραγόντων. Είναι λίγοι αυτοί και το πράττουν εσκεμμένα για να σου πάρουν τον «αέρα» ή για να φοβηθείς και να σφυρίξεις απόφαση που θέλουν. **Πάρε τη σωστή και δίκαιη απόφαση. Δίκαιη και σωστή απόφαση είναι αυτή που είναι δική σου, χωρίς επηρεασμούς** είτε εσωτερικούς, είτε εξωτερικούς.
* Πρέπει να συνεργάζεσαι με τους ανθρώπους, που ορίζονται αρμοδίως από την ΕΠΣ Αχαΐας, στον αγώνα που διευθύνεις όπως είναι ο Παρατηρητής Αγώνα, ο Γιατρός κι ο 4ος διαιτητής
* Όταν φτάνεις στο γήπεδο θα ζητάς με ευγένεια, σοβαρότητα και σεβασμό από τους ανθρώπους, που είναι χώρος των αποδυτηρίων σου.
* Ελέγχεις τον αγωνιστικό χώρο. Αν έχει δίχτυα και είναι σωστά τοποθετημένα (όχι σκισμένα), γραμμές, σημαιάκια στις γωνίες των κόρνερ. Σε κάθε έλλειψη συνεργάσου, ζήτησέ το με ευγένεια και σοβαρότητα από τον υπεύθυνο του γηπέδου ή της γηπεδούχου ομάδας
* Χρησιμοποίησε γλώσσα με την κοινή- γνωστή ευγένεια όπως αυτή προσδιορίζεται από τις λέξεις «Κύριε», «Παρακαλώ» κλπ, χωρίς «δουλικότητα» ή «ταπεινότητα», αλλά με στιβαρότητα, σοβαρότητα και έκφραση σιγουριάς γι αυτό που ζητάς και θες.
* Σεβασμός στον προπονητή, στους παίκτες και τους παράγοντες. Όταν αυτοί δεν σε σέβονται εφάρμοσε τους Κανόνες, απομάκρυνέ τους και σημείωσε καθαρά και με σαφήνεια την ανάρμοστη συμπεριφορά τους.
* Μην αναζητάς τις τιμωρίες που επέβαλε η αρμόδια Επιτροπή στους παραβάτες και τους ανεύθυνους συμπεριφοράς, που εσύ σημείωσες στο Φύλλο αγώνα, δεν είναι η δουλειά σου αυτή.
* Ξεκίνησε τον αγώνα την ακριβή ώρα που αναφέρεται στο Φύλλο Αγώνα.

Καλώς Ήλθες, Πάντα επιτυχίες

Χρυσόστομος Μάνθος

Υπεύθυνος Εκπαίδευσης

Κώστας ΜΕΣΑΖΟΣ

Βοηθός Υπευθύνου Εκπαίδευσης

**ΕΠΙΤΡΟΠΗ ΔΙΑΙΤΗΣΙΑΣ**

Ανδρέας ΤΡΙΑΝΤΑΦΎΛΛΗΣ Πρόεδρος

Παναγιώτης ΑΝΔΡΙΟΠΟΥΛΟΣ Αντιπρόεδρος

Άγγελος ΑΠΟΣΤΟΛΟΠΟΥΛΟΣ Μέλος

Γιάννης ΠΑΠΑΝΤΩΝΟΠΟΥΛΟΣ Μέλος

ΕΚΠΑΙΔΕΥΤΕΣ

Γιώργος ΣΤΑΘΟΠΟΥΛΟΣ

Σωτήρης ΤΗΛΙΓΑΔΑΣ

Ανδρέας ΛΑΓΟΣ

Γιάννης ΡΗΓΟΠΟΥΛΟΣ